ગામની સીમમાં એક વાઘ પેંધો પડ્યો હતો. ગ્રામજનોનાં ઢોર તે ખેંચી જતો. ત્રાસેલા ગ્રામજનો રાજાને ફરિયાદ કરવા જાય છે. રાજા કેવાં પગલાં લે? રાજા વાઘ માટે પાકો હુકમ તૈયાર કરાવે છે. પાકો હુકમ પથરા પર લખેલો હોય અને કાચો હુકમ ઈંટ પર લખેલો. રાજાનો આ હુકમ લઈને બે ગ્રામજનો સીમમાં વાઘને બતાવવા માટે ઉભા રહે છે. વાઘ આવતાં તેની સામે રાજાનો પાકો હુકમ ધરવામાં આવે છે. બસ, પછી શું? વાઘ બન્ને ગ્રામજનોને ફાડી ખાય છે. રાજાને આ સમાચાર જણાવવા કોઈ જતું નથી. રાજા માને છે કે પોતાના રાજમાંથી વાઘનો ત્રાસ દૂર થઈ ગયો.